KTAMส่งกองใหม่ลุยหุ้นเอเชียแปซิฟิก
KTAM คลอด ออลล์ เอเชีย อิควิตี้ฟันด์ เน้นลงทุนหุ้นเติบโตสูง ไซส์กลาง-เล็ก ราคายังถูก
15 ก.ค. 2558

KTAM คลอด ออลล์ เอเชีย อิควิตี้ฟันด์ เน้นลงทุนหุ้นเติบโตสูง ไซส์กลาง-เล็ก ราคายังถูก
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดจำหน่ายกองทุนเปิด เคแทม ออลล์ เอเชีย แปซิฟิก อิควิตี้ ฟันด์ (KT-AASIA) ตั้งแต่วันนี้ถึงวันที่ 21 ก.ค. 2558 โดยเน้นลงทุนไม่น้อยกว่า 80% ของมูลค่าทรัพย์สินสุทธิในกองทุนหลัก Fidelity-Pacific Equity Fund บริหารโดย Fidelity Worldwide Investment
“หุ้นกลุ่มเอเชียแปซิฟิกยังมีความน่าสนใจอย่างมาก โดยเปรียบเทียบกับหุ้นในตลาดที่พัฒนาแล้ว พบว่าปัจจุบันมีการซื้อขายกันในระดับราคาต่อกำไรสุทธิ (พี/อี) และราคาต่อมูลค่าทางบัญชี (พี/บี) ที่ต่ำกว่าตลาดพัฒนาแล้วในรอบ 10 ปีที่ผ่านมา” นางชวินดา กล่าว
สำหรับกองทุนหลักมีวัตถุประสงค์ที่จะบรรลุเป้าหมายการเติบโตของเงินทุนในระยะยาว โดยมีนโยบายการลงทุนแบบเชิงรุก ซึ่งจะลงทุนในบริษัทที่มีสำนักงานใหญ่หรือประกอบกิจการส่วนใหญ่ในภูมิภาคเอเชียแปซิฟิก ประกอบด้วย ญี่ปุ่น ออสเตรเลีย จีน ฮ่องกง อินเดีย อินโดนีเซีย เกาหลี มาเลเซีย นิวซีแลนด์ สิงคโปร์ ฟิลิปปินส์ ไต้หวัน และไทย เป็นต้น
กองทุนหลักจะเน้นลงทุนในลักษณะหุ้นที่มีการเติบโตสูงและเน้นให้น้ำหนักในหุ้นขนาดกลางและเล็ก โดยกลุ่มประเทศที่ทางทีมบริหารของกองทุนหลักให้น้ำหนักมากที่สุด สำหรับข้อมูล ณ วันที่ 31 พ.ค. 2558 ได้แก่ กลุ่มประเทศเอเชียเหนือ เช่น จีน ญี่ปุ่น เกาหลีใต้ 
นอกจากนี้ กองทุนหลักยังสร้างผลดำเนินงานที่ดีจนได้รับรางวัลกองทุนดีเด่น จาก Lipper Standard &amp; Poor’s และ Morningstar ในกลุ่ม Equity Asia Pacific และ Best Asia-Pacific Equity Fund จากฮ่องกง ไต้หวัน และสิงคโปร์ ช่วง 10 ปีที่ผ่านมากว่า 23 ครั้ง
นางชวินดา กล่าวว่า บริษัทยังเปิดจำหน่าย 2 กองทุนตราสารหนี้ต่างประเทศ เพื่อเป็นทางเลือกให้แก่นักลงทุน ได้แก่ กองทุนเปิด กรุงไทยตราสารหนี้ เอฟ ไอเอฟ เอ็นแฮนซ์ 19 (KTFFE19) อายุ 6 เดือน และกองทุนเปิด กรุงไทยตราสารหนี้ เอฟไอเอฟ เอ็นแฮนซ์ 20 (KTFFE20) อายุ 3 เดือน เสนอขายพร้อมกันในวันที่ 15-21 ก.ค. 2558 โดยมีนโยบายป้องกันความเสี่ยงจากอัตราแลกเปลี่ยน
กองทุน KTFFE19 จะลงทุนใน MTN ออกโดย Banco Santander (Brasil) S.A., Turkiye IS Bankasi A.S. และ Turkiye Vakiflar Bankasi TAO, เงินฝากประจำ PT Bank Rakyat Indonesia (PERSERO) Tbk และ Union National Bank PJSC ผลตอบแทนประมาณ 1.95% ต่อปี
สำหรับกองทุน KTFFE20 จะลงทุนใน MTN ที่ออกโดย BLADEX, Tuekiye IS Bankasi A.S. Turkiye Vakiflar Bankasi TAO, เงินฝากประจำ Bank of china (Macau) และ PT Bank Rakyat Indonesia (PERSERO) Tbk สัดส่วน 85% ของมูลค่าสินทรัพย์สุทธิของกองทุน ที่เหลือลงทุนตั๋วแลกเงินบริษัท กรุงไทย ผลตอบแทนประมาณ 1.7%